Title: ระเบียบคณะกรรมการกฤษฎีกา ว่าด้วยการให้ค่าตอบแทนและเงินอุดหนุนแก่การวิจัยเพื่อการพัฒนากฎหมาย พ.ศ.2535

ระเบียบคณะกรรมการกฤษฎีกา

ระเบียบคณะกรรมการกฤษฎีกา
ว่าด้วย
การให้ค่าตอบแทนและเงินอุดหนุนแก่การวิจัยเพื่อการพัฒนากฎหมาย
พ.ศ. ๒๕๓๕

อาศัยอำนาจตามความในมาตรา
๑๗ จัตวา แห่งพระราชบัญญัติคณะกรรมการกฤษฎีกา พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติคณะกรรมการกฤษฎีกา (ฉบับที่ ๓) พ.ศ. ๒๕๓๔
ประธานคณะกรรมการกฤษฎีกาจึงออกระเบียบไว้ดังต่อไปนี้

ข้อ
๑  ระเบียบนี้เรียกว่า ระเบียบคณะกรรมการกฤษฎีกา
ว่าด้วยการให้ค่าตอบแทนและเงินอุดหนุนแก่การวิจัยเพื่อการพัฒนากฎหมาย พ.ศ. ๒๕๓๕

ข้อ
๒  ในระเบียบนี้
งานวิจัย ให้หมายความรวมถึงตำราและบทความทางวิชาการด้วย
คณะกรรมการ หมายความว่า
คณะกรรมการพัฒนากฎหมายตามกฎหมายว่าด้วยคณะกรรมการกฤษฎีกา
เลขาธิการ หมายความว่า เลขาธิการคณะกรรมการกฤษฎีกา

ข้อ
๓ 
ในกรณีที่คณะกรรมการเห็นว่างานวิจัยที่หน่วยงานหรือบุคคลใดได้กระทำไว้แล้วสามารถนำมาใช้ประโยชน์ในการดำเนินงานตามแผนงานหรือโครงการพัฒนากฎหมายได้
คณะกรรมการอาจให้ค่าตอบแทนแก่ผู้ทรงลิขสิทธิ์ซึ่งได้ยินยอมให้นำงานวิจัยนั้นมาใช้ประโยชน์ได้ตามที่คณะกรรมการเห็นสมควร

ข้อ
๔ 
ในกรณีที่คณะกรรมการเห็นสมควรจัดให้มีการวิจัยในเรื่องใดเพื่อดำเนินงานตามแผนงานหรือโครงการพัฒนากฎหมาย
คณะกรรมการอาจจ้างเหมาหน่วยงานหรือบุคคลใดให้เป็นผู้ดำเนินการวิจัยในเรื่องนั้น
โดยคณะกรรมการจะใช้วิธีตกลงราคา วิธีประกวดราคา
หรือวิธีอื่นใดที่คณะกรรมการเห็นสมควรก็ได้
ในการจ้างเหมาตามวรรคหนึ่ง
ให้คณะกรรมการกำหนดค่าตอบแทนให้แก่ผู้ดำเนินการวิจัยโดยคำนึงถึงขอบเขตและความยากง่ายของงานวิจัย
ระยะเวลาที่จำเป็นต้องใช้ในการดำเนินการ ความจำเป็นเร่งด่วนของงาน
และประโยชน์ต่อการพัฒนากฎหมายที่คาดว่าจะได้รับจากงานวิจัยนั้น

ข้อ
๕ 
เพื่อเป็นการส่งเสริมและจูงใจให้มีการวิจัยเพื่อการพัฒนากฎหมายให้มากขึ้น
คณะกรรมการอาจให้เงินอุดหนุนการพิมพ์หรือการเผยแพร่หรือรางวัลแก่งานวิจัยที่ดีเด่นและเป็นประโยชน์ต่อการพัฒนากฎหมายได้ตามที่คณะกรรมการเห็นสมควร

ข้อ
๖ 
ให้คณะกรรมการมีอำนาจแต่งตั้งผู้ดำเนินการศึกษาหาข้อมูลเบื้องต้นเกี่ยวกับหัวข้อเรื่องหรือกฎหมายที่สมควรได้รับการพัฒนา
ผู้คัดเลือก และผู้ประเมินงานวิจัย ตามข้อ ๓ ข้อ ๔ และข้อ ๕
โดยให้ผู้นั้นได้รับค่าตอบแทนตามที่คณะกรรมการกำหนด

ข้อ
๗ 
ค่าตอบแทนและเงินอุดหนุนที่ได้รับอนุมัติจากคณะกรรมการหรือผู้ที่ได้รับมอบหมายแล้ว
ให้เลขาธิการหรือผู้ที่ได้รับมอบหมายอนุมัติสั่งจ่ายจากเงินทุนหมุนเวียนเพื่อพัฒนากฎหมายตามระเบียบสำนักงานคณะกรรมการกฤษฎีกา
ว่าด้วยเงินทุนหมุนเวียนเพื่อพัฒนากฎหมาย พ.ศ. ๒๕๓๕

ข้อ
๘ 
ให้คณะกรรมการมีอำนาจออกระเบียบกำหนดหลักเกณฑ์และวิธีการดำเนินการตามระเบียบนี้ได้

ข้อ
๙ 
ระเบียบนี้ให้ใช้บังคับตั้งแต่วันที่ ๑๒ มีนาคม พ.ศ. ๒๕๓๕

ประกาศ ณ วันที่ ๑๒
มีนาคม พ.ศ. ๒๕๓๕
นายมีชัย  ฤชุพันธ์
(นายมีชัย  ฤชุพันธ์)
รองนายกรัฐมนตรี
ปฏิบัติหน้าที่ประธานคณะกรรมการกฤษฎีกา

ศิริยา/พิมพ์
๒๖ มกราคม ๒๕๔๙
วาทินี/อมรรัตน์/ตรวจ
๒๖ มกราคม ๒๕๔๙

โชติกานต์/ปรับปรุง
๑๑ กรกฎาคม ๒๕๕๙